IV-druppe takel veroudering, wingerdgriep | Maroela Media
Jy kan gemaklik raak by die IV Lounge in Dainfern, Johannesburg terwyl jy 'n jou behandeling ontvang. (Foto: Maroela Media)
Die IV Lounge in Dainfern, Johannesburg, is die perfekte plek om te midde van die stadslawaai en 'n besige werkdag gou jou skoene vir 'n uur uit te skop terwyl jy agteroor sit – al is dit met 'n IV-drup in die arm.
Dié binneaarse vitamien- druppe (IV-druppe) is ontwerp om die algehele gesondheid van die mens te bevorder en is voordelig vir die brein, vel en immuunsisteem. Dit is ryk aan vitamiene en minerale wat gebruikers die nodige hupstoot gee.
Die Express Skin Brightening- en Skin Brightening Max-druppe, wat 'n natuurlike, gloeiende vel bevorder, is 'n absolute gunsteling onder kliënte van alle ouderdomme en geslagte.
"Aangesien dit meer voordelig is wanneer dit in 'n reeks toegedien word, maak meeste van die kliënte sommer twee of drie keer per week tyd om hier te kom uitspan," sê Charissa Dickinson, mede-eienaar van The IV Lounge.
Die Hangover-drup bied vinnige verligting van hoofpyn, duiseligheid, bewerasies, spierpyne of 'n omgekrapte maag en spoel al die gifstowwe uit jou liggaam.
Daar is ook gesondheidsprodukte te koop. (Foto: Maroela Media)
"Daar is daagliks 'n hele paar kliënte wat van dié drup gebruik maak. Dit sit sommer vinnig weer die huppel in jou stap ná 'n lang aand."
Met die winter wat voorlê laat die Immune Booster-drup klënte ook na The IV Lounge stroom. Dit help om virale, bakteriële en parasitiese infeksies te voorkom en help ook om verkoues en griep vinniger te klop.
Die verpleegster wat die naald en drup hanteer is uiters professioneel en laat jou op jou gemak voel. Daar is 'n paar sitplek-opsies om van te kies en jy kan selfs jou gunsteling- Netflix-program volg en 'n warm cappuccino of 'n glasie vonkelwyn geniet terwyl jou are vol nutriënte gepomp word.
Klënte kan kies en keur uit meer as 'n dosyn verskillende druppe en pasgemaakte druppe is ook beskikbaar.
Behandelings kos tussen R950 en R2 200. Hoewel dit 'n mens 'n paar rand uit die sak gaan jaag, is dit duidelik die moeite werd – veral as 'n mens in ag neem hoeveel kliënte daagliks The IV Lounge se drumpel oorsteek.
Daar is net een The IV Lounge in die land – in Dainfern Square. Vir meer inligting stuur e-pos na [email protected] of besoek die webwerf. Skakel 060 650 1564 om 'n afspraak te maak.